Tom E. B. Holthe (Fremskrittspartiet), 2014-06-20:
Først og fremst må jeg si meg meget godt fornøyd med forliket som vi fikk til mellom Høyre og Fremskrittspartiet og våre samarbeidspartier Kristelig Folkeparti og Venstre. Revidert nasjonalbudsjett for 2014 fra regjeringen hadde symbolsaker som fleksibel taxfree-kvote og fullstendig fjerning av upopulære avgifter som den vi finner på båtmotorer. Gjennom forliket har vi fått inn flere populære saker som ikke nødvendigvis koster mange penger, men som har stor symbolverdi. Organisasjonen Special Olympics gjør en ypperlig jobb for psykisk utviklingshemmede. Mens Arbeiderpartiet og den rød-grønne regjeringen førte en politikk der Special Olympics ble holdt utenfor ordningen med statlig idrettsstøtte – Arbeiderpartiet sto fast på denne motstanden mot Special Olympics så sent som i oktober 2013, bare dager før partiet måtte forlate regjeringskontorene – har Fremskrittspartiet kjempet for Special Olympics i årevis. Jeg må si meg svært godt fornøyd med at vi i dag sørger for at psykisk utviklingshemmede også i framtiden skal få muligheten til å prøve seg på idrettsarenaen. Beløpet på 2 mill. kr er lavt sammenlignet med det man får igjen for pengene. At Arbeiderpartiet nå støtter forslaget og dermed går imot det de sto for under den rød-grønne regjeringen, er bare positivt og ikke minst svært gledelig. Mitt hjemfylke Vestfold har en sjøfartstradisjon som strekker seg langt tilbake, og som omfatter både vikinghistorien, seilskutetiden og ikke minst hvalfangertiden. Jeg vil gå så langt som til å si at verneverdige fartøyer er en viktig del av den norske kulturarven. Disse kulturminnene er gjerne i privat eie, og frivillige krefter gjør en enorm innsats, enten det er foreninger, lag eller lokalsamfunn som holder fartøyene ved like. Fremskrittspartiet fikk flere ganger gjennomslag for økte bevilgninger til fartøyvern i forlikene vi hadde med Bondevik-regjeringen. Jeg er stolt av at vi nå i forliket til revidert nasjonalbudsjett for 2014 har fått på plass 5 mill. kr ekstra til fartøyvern. Det er heller ikke mye penger, men allikevel et viktig bidrag når det gjelder å verne om den norske kulturarven. Oslo Freedom Forum er en viktig arena for sivile og politiske rettigheter – ytringsfrihet, demokrati og kamp mot tortur og tyranni. Her møtes frihetskjempere, aktivister, artister, kunstnere, bloggere, journalister, næringslivsledere og politikere til felles kamp mot verdens diktaturer og autoritære regimer. Dette handler rett og slett om oppfølging av den universelle menneskerettighetserklæringen av 1948. Oslo Freedom Forum trenger penger for å kunne gjennomføre høstens planlagte arrangement. Det skyldes bl.a. at Oslo Freedom Forum måtte flyttes fordi LO og Fellesforbundet truet med hotellstreik i forbindelse med arrangementet. Jeg er derfor godt fornøyd med at vi har fått på plass 1 mill. kr ekstra til dette utrolig viktige arrangementet. Politisk gjennomslag handler ikke alltid om de store milliardene og de store reformene. Special Olympics, fartøyvern og Oslo Freedom Forum er gode eksempler på dette. Av og til kan man få til mye med mindre beløp, og i forliket om revidert budsjett synes jeg at vi har funnet fram til mange ulike og ikke minst svært gode saker. Avslutningsvis må jeg gjøre en kort visitt til SVs representant Serigstad Valen, som tidligere i dag, under replikkordskiftet, fikk spørsmål om den differensierte arbeidsgiveravgiften. Spørsmålet var hvilke tiltak den forrige regjeringen hadde satt inn for å få en god prosess. Jeg kunne ikke oppfatte noe som helst svar, og kan gjennom det bare konstatere at det faktisk ikke ble gjort noe.